Een jaar, twee ondernemings en 'n honneursgraad | Maroela Media
Sommige studente gaan studeer by tersiêre instellings om 'n graad te verwerf. Maar as jy Percival van der Walt is, verwerf jy jou honneurs in Eiendomswese in dieselfde jaar wat jy twee suksesvolle en winsgewende ondernemings op die been bring. Die Atterbury Trust het met dié uitsonderlike jong man gaan gesels.
Van der Walt het vanjaar spesifiek gespesialiseer daarin om meer omgewingsvriendelike metodes vir geboue en ontwikkelings te ontwerp om rommel en afval te verwerk.
Dié dinamiese jong man sê die sukses van die twee ondernemings wat hy gestig het, berus op die feit dat hy altyd op soek is na nuwe geleenthede. "Die eerste een het ontstaan toe 'n finansiële-adviseur vriend, Wenzel Appelgryn, my raad gevra het oor ontwikkeling. Hy het 'n stuk grond gehad wat hy wou verkoop, maar toe begin hy wonder of hy dit nie self kan ontwikkel en 'n groter wins kan maak nie. Ek spesialiseer in eiendom en daarom kon ek vir hom goeie raad gee. Vandaar het ons (ek en Wenzel) besluit om vennote te word," vertel hy.
Percival sê die ondernemings is nie net winsgewend nie, hy maak reeds baie goeie geld daaruit. "Ons maatskappy, Grace Corner Developments, is geregistreer en ons is besig met ons eerste groot transaksie waarmee ons verwag om goeie wins te maak. Ons tree basies op as middelman tussen verkopers van erwe en 'n ontwikkelaar wat grond soek om te ontwikkel."
Hy het sy tweede onderneming, Le Pap, begin ná hy besef het dat mense wat by boupersele werk, gewoonlik nie die geleentheid het om vinnig kos te koop nie. Met dié onderneming het hy ook in 'n vennootskap met Louis Lombaard getree. Hy het op klein skaal aan hulle begin kos verkoop. "Ek het so 'n paar maande gelede verby 'n bouperseel gedraf en toe wonder ek skielik of die ouens wat daar werk, nie honger word nie. Ek het 'n paar somme gemaak en toe begin ek informeel pap en sous verkoop by een bouperseel waar Louis betrokke was. En jy sal verbaas wees hoe baie wins jy kan maak."
Percival beplan om die onderneming baie uit te brei. "Ons wil volgende jaar stelsels ontwikkel om gereeld meer maaltye by boupersele te verskaf. As mense op ons staatmaak om elke dag hul middagetes te verskaf, moet jy elke dag daar wees, wat ons nog nie nou kan doen nie. Ons wil dalk 'n koswaentjie kry en een of twee mense aanstel wat die daaglikse kook en verspreiding van die kos kan hanteer," verduidelik hy.
Hy meen enigeen kan 'n onderneming begin, selfs met min kapitaal. "Met Grace Corner was dit letterlik die R500 vir die maatskappy se registrasiekoste en my maandelikse foonrekening! Ons het nie regtig spesifieke kapitaaluitgawes nie. En met Le Pap was dit 'n pot, die bestanddele en petrol vir die bakkie."
Sy raad aan mense wat graag ondernemings wil begin, is om nie te wag vir dinge om te gebeur nie. "As jy nie self iets aan jou situasie doen nie, gaan jy vir altyd wag. Daar is oral geleenthede, mens moet net jou oë oophou en as jy 'n gaping raaksien, hom vat," sê hy.
Hoewel die toekoms vir die twee ondernemings goed lyk, wil hy graag 'n voltydse werk by 'n boufirma kry om verdere ondervinding op te doen. "Ek weet ek kan nog baie leer en by 'n groot maatskappy sal ek kan ontwikkel en waardevolle ervaring opdoen. Ek het 'n paar onderhoude wat voorlê en ek hoop ek kry 'n betrekking by 'n goeie boufirma. Maar ek sal altyd my eie ding ook doen en my langtermyndroom is beslis om self 'n ontwikkelaar te wees met my eie onderneming," sê hy.
Johann Bakkes · 4 jare gelede
Baie geluk en wel gedaan! Ons het meer sulke mense nodig wat eie inisiatief aan die dag kan lê. Voorspoed en sukses met die studies en besighede wat volg.
Well done….maar die Bybel sê daar is niks nuuts onder die son nie. Daar is hordes maatskappye wat presies dieselfde doen. Middelman tussen grond-eienaar en ontwikkelaar….en kos karavaantjies by bou-persele.